Savage Arms

Savage Arms zo un embregerezh armoù-tan hiniennel stadunanat diazezet e Westfield (Massachusetts).

 Istor 
Krouet e voe Savage Arms e 1894 e Utica (Stad New York) gant Arthur Savage (1857-1938), ur Breizhveurad ganet e Kingston (Jamaika) hag erruet er Stadoù-Unanet e 1893 FORTIER David M., A history of Savage Arms war Fire Arms News, 06/01/2022 (lennet d'an 12/05/2024). E 1899 e kinnigas ar Model 99, ur garabinenn loc'henn-grogenn dezhi ur c'harger-tro a reas berzh hag a voe produet betek 1997 FORTIER David, A brief history of Savage Arms e Rifle Shooter, 22/06/2011 (lennet d'an 12/05/2024). Klask a reas an embregerezh kinnig ur bistolenn kambret e .45 ACP da arme ar Stadoù-Unanet e 1908, met korbellet e voe ha dibabet ar Colt M1911 en he flas. Ur stumm deveret e .32 ACP anvet Model 1907, a reas berzh memestra war ar marc'had sivil SCARLATA Paul, Savage Model 1907 Automatic Pistol, Shooting Times, 03/01/2011 (lennet d'an 11/01/2025).
E 1912 e werzhas Arthur Savage e embregerezh, a viras e anv. E-pad ar Brezel-bed Kentañ e produas Savage fuzuilhoù-mindrailher Lewis evit ar c'hirri-nij brezel hag armoù hiniennel evit ar Stadoù-Unanet, Frañs, Kanada ha Portugal. Goude ar brezel e kreskas e stal, o prenañ embregerezhioù all evel J. Stevens Arms e 1920. Er bloavezhioù 1930 e laboure 3.000 den evit Savage. E 1941 ez eas ar Stadoù-Unanet tre en Eil Brezel-bed. E-pad ar brezel e produas an embregerezh e-tro 1.400.000 pistolenn-vindrailher Thompson, ouzhpenn ur milion a fuzuilhoù Lee-Enfield Mark IV ha mindrailherezioù .30 ha .50 evit ar c'hirri-nij brezel.

Goude ar brezel e tiskennas ar goulenn war an armoù-tan ha ne zeuas ket Savage a-benn da dalañ mat ouzh an endroadur-se. Tri uzin a voe serret ha dilojañ a reas al labouradeg a chome da Westfield, el lec'h m'emañ bremañ.

E 1988 e voe graet freuzstal gant Savage Arms. Choazet e voe Ron Coburn evel prezidant. Adaozañ a reas an embregerezh penn-da-benn. Tennet e voe an holl armoù kozh diwar katalog ar merk war-bouez ar c'harabinennoù-morailh Model 110. Diwar ar 479 implijad e chomas 103 da labourat en ti hepken. Strivoù a voe graet evit gwellaat peuraoz ha neuz an armoù en ur cheñch ar c'hoad implijet da skouer. Coburn a brenas an embregerezh e 1995.

Ar strollad embregerezhioù Vista Outdoor a oa perc'henn war Savage etre 2013 ha 2019. Savage Arms a brodu hiziv-an-deiz karabinennoù, fuzuilhoù-chase hag un nebeud armoù-dorn, dindan an anvioù merkoù Savage ha Stevens Firearms war lec'hienn an embregerezh (lennet d'an 12/05/2024).

 Produioù an embregerezh 

 Karabinennoù ha fuzuilhoù 
 Model 99
 Model 110
 Model 720
 Model 745
 Model 64
 Model Mk 1
 A17/A22
 B17/B22
 Model 67
 Model 69
 Model 24
 Model 93

 Pistolennoù 
 Savage Model 1907
 rummad Micro Compact
 kopiennoù ar Colt M1911

 Munisionoù ijinet gant Savage 
 .303 Savage
 .22 Savage Hi-Power
 .250-3000 Savage
 .300 Savage

 Levrlennadur 

  Bailey Brower Jr., Savage Pistols, UNKNO, 2008, 268 p., ISBN 978-0811704229

 Liamm diavaez 

  Lec'hienn an embregerezh

 Daveennoù 

Rummad:Embregerezhioù SUA
Rummad:Embregerezhioù armoù-tan
Rummad:Embregerezhioù munisionoù
Rummad:Embregerezhioù savet e 1894